

|  |  |
| --- | --- |
| NAZIV AKTIVNOSTI | TREĆI DAN AKTIVNOSTI NA MOBILNOSTI U HVARU |
| DATUM REALIZACIJE | 12.travnja 2019 |
| MJESTO REALIZACIJE | Hvar |
| BROJ SUDIONIKA | Oko 40 |
| POPIS SUDIONIKA | Sva djeca iz projektnih timova partnerskih zemalja i mentori iz Hrvatske, Italije, Španjolske i Cipra |
| KRATKI OPIS | Treći, posljednji dan aktivnosti započeli smo posjetom hvarskoj Fortici s čijih zidina se pruža predivan panoramski pogled koji je oduševio naše goste. Koordinatorica projekta, učiteljica Helga Buratović kratko je upoznala učenike o povijesnim činjenicama vezanima za ovaj naš značajan i važan kulturni spomenik, a onda smo se autobusom koji nas je čekao, odvezli prema Velom Grablju. Tamo nas je pjesmom i svirkom dočekao veseli domaćin, barba Ivica Tajnikov . Od njega smo doznali pojedinosti vezane za nastanak ovoga maloga „mista“, život ljudi onda i sada, o uzgoju vinove loze i poljima lavande po kojima je Velo Grablje bilo poznato, ali i o izradi suhozida i načinima na koja se to radilo. Na kraju druženja, svaki učenik i učitelj je dobio na dar bočicu i vrećicu lavande, a naš učenik Roko Hraste i barba Ivica izveli su nam kratki izvadak iz „Ribanja i ribarskog prigovaranja“ u kojem zajedno glume.  Put smo nastavili prema Starom Gradu gdje nas je dočekao g-din Vinko Trbuškovčić koji nas je proveo kroz Ager na način da smo posjetili četiri važne lokacije na kojima nam je ispričao sve najvažnije činjenice vezane za Starogradsko polje.  Ručali smo u Starom Gradu nakon čega smo otišli u Tvrdalj. Ljubazni domaćini, učenici OŠ Petar Hektorović izveli su nam, u prekrasnom ambijentu unutrašnjosti Tvrdalja, još jedan ulomak iz „Ribanja i ribarskog prigovaranja“. Tu su naši učenici potom objasnili učenicima iz partnerskih škola zadatak kojeg su zajednički morali obaviti, a on se sastojao u tome da su dobili male uvezane knjižice ( rad naših učenika i učiteljice Katije Barbić) sa fotografijama i natpisima koji se nalaze unutar Tvrdalja, a učenici su morali tragati za istima i fotografirati kako bi kasnije pomoću digitalnih alata mogli svoju fotografiju postaviti na mjesto koje im u knjižici pripada.  Nakon Starog Grada otišli smo za Vrbanj. Tamo smo se uključili u procesiju povodom blagoslova polja, a potom se vratili u crkvu, gdje smo prisustvovali misi i pjevanju poznatog, tužnog i ganutljivog „Gospinog plača“ . Pjevanje ima tri dijela: Uvodno ponukovanje, Muka Gospodina našega Isusa Krista i plač blažene Djevice Marije i Posljednje ponukovanje. U uvodu poziva vjernike da s Gospom oplakuju Kristovu muku i smrt. U drugom – glavnom dijelu opjevana je Kristova muka i Gospine boli od Getsemanskoga vrta do Kristova pogreba na Kalvariji. U zaključnom dijelu pjesnik poziva vjernike da se pokaju za grijehe 'uskrsnuće čekajući'.  Don Ivica Babić je nakon mise djecu počastio palačinkama, sirnicama i sokovima na čemu mu još jednom zahvaljujemo.  Oko 19,00 sati uputili smo se prema Hvaru i školi. Tamo smo u učionici priredili za naše goste oproštajni domjenak. U lijepo složenoj i uređenoj učionici, s pozadinskom tihom,klapskom glazbom, učenici su izvršili posljednju evaluaciju projektnog dana. Zatim se učiteljima i učenicima završnom, službenom i ganutljivom pozdravnom riječi obratila koordinatorica, učiteljica Helga Buratović, nakon čega su svima podijeljene potvrde i prigodni darovi u torbama s otiskom našeg projekta u kojima su se, između ostalog, nalazili brojni proizvodi naše zadruge „Faria“ za što su se pobrinule i sve krasno upakirale naše učiteljice Marjana Tudor i Ivančica Katušić Domančić.  Tu smo ostali još neko vrijeme, čaasteći se, razgovarajući, ali i polako se, sa žaljenjem opraštajući… |